**Frumusețea - Celui mai frumos nume**

*Ioan Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ieşisem să-mi pasc oile

Pe munţii cei înalţi

Ai lui Israel

Acolo unde cerul

Se săruta cu pământul

La îmbucătura apelor

Lângă fântână

Îmi era aprinsă limba

Şi cântam

Cântarea oilor

Fluierul

Nu-mi dădea odihnă

Nicidecum

Şi pas cu pas

Mioarele mă urmau

Ca într-o noapte de basm

Pe umerii apelor

Îmi era dor

De-o poiană aprinsă

Îmi era dor

De Numele Tău

O Doamne

Şi mi se revărsau uneori

Undele

Până la miezul apelor

În străfulgerarea vremii

Cu iarba

Despre Tine

Doamne

Acolo pe munţi

am învăţat profunzimile

am atins

izvoarele

şi chipul Tău

ţi l-am văzut prin credinţă

Ni se spunea

în scrierile sfinte

că Tu ai să vii

c-o să ne scoţi

dintre cei morţi

şi-o să ne aduci

mântuirea

Cît Te doream

şi-ţi aşteptam

Fiinţa

acolo

la izvorul acela

de sub stâncă

Dar într-o vreme

ne-am retras cu turmele

mai mulţi păstori

pe câmpiile Betleemului

şi într-o noapte

pe când oile ni le păzeam

ne-a-nvăluit o lumină

strălucitoare

şi-am căzut

la pământ

Un înger ni s-a arătat

c-un chip

ca zăpada

şi-mbrăcat în lumină

Vă aduc o veste bună

ne-a spus

astăzi

vi s-a născut un Mîntuitor

care este Hristos Domnul

şi-o oaste cerească

s-a unit cu îngerul

de părea că cerul întreg

a-nghiţit pământul

şi doar pe palme

îl poartă

vai

cum ne-am fi ascuns

în noi înşine

cu toţii

Auzi

Mântuitorul iubit

pe care-l aşteptam

de atâta vreme

auzi

astăzi s-a născut

vai

părea că toate izvoarele

cele cereşti

şi cele ale planetei

Terra

au răbufnit deodată

toate împreună

şi universul întreg

l-au inundat cu-o apă

nevăzută de ochi

omeneşti

parcă simţeam

că s-a rupt ceva în mine

că totul ce văd

şi tot ce aud

e doar un vis frumos

din anii ciudatei copilării

şi-am plecat în grabă

cu toţii

am uitat de oi

şi de turme

noi eram oile

în căutare de păstor

oile risipite

pe munţii cei înalţi ai lui Israel

la marginea Betleemului

l-am zărit

era

acolo

acolo

într-o iesle sărăcăcioasă

Cel care a zidit lumina

El

Creatorul

în ieslea din Betleem

şi totuşi

era un copilaş

micuţ şi plăpând

cu ochii noştri

am văzut

ce ne spusese îngerul

totul

era adevărat

în ieslea

aceea sărăcăcioasă

cu ochii noştri

am zărit

Adevărul

da

Adevărul

era acolo

atăt de blând

şi minunat

în trupuşorul acela mic

Însuşi

Cel Prea Înalt

şi-a ascuns chipul

vai

Însuşi Dumnezeu

într-un trupuşor de copil

atît de plăpând

era Mântuitorul iubit

pe care-l aşteptasem atâta

Isus

am istorisit ce ne spusese îngerul

cum ni s-a arătat

şi ne-am întors la turme

căci noi

păstorii

ne-am întâlnit cu Păstorul

cu El

Adevărul

Cu Isus

Cel mai frumos

Nume

De pe pământ

iulie 1996